
FUNDAMENTELE PSIHOLOGIEI 


Principiile fundamentale ale psihologiei 


În cadrul oricărei ştiinţe se desprind şi se formulează o serie de 
principii metodologice generale care ghidează desfăşurarea actului 
concret de cercetare şi cunoaştere şi stabilesc coordonatele de analiză şi 
interpretare a naturii şi specificului fenomenelor studiate. 

Şi în cadrul psihologiei ştiinţifice a existat o asemenea preocupare, 
care s-a finalizat prin formularea următoarelor principii esenţiale: 

1. Principiul determinismului; 

2. Principiul reflexului; 

3. Principiul reflectării şi modulării informaţionale; 

4. Principiul unităţii conştiinţă-activitate, plan subiectiv intern-plan 
obiectiv extern; 

5. Principiul genetic şi al istorismului; 

6. Principiul sistemicităţii. 


1. Principiul determinismului îl găsim în toate ştiinţele 
particulare. El postulează necesitatea ca analiza şi interpretarea 
fenomenelor să se realizeze permanent prin raportare la cauzele externe 
care le-au provocat. Potrivit acestui principiu, nu există nici un fenomen 
real care să nu se încadreze între anumite coordonate spaţio-temporale 
concrete şi care să nu aibă la bază o cauză sau un factor determinativ. 
Cauzele, la rîndul lor, au un caracter obiectiv şi sunt cognoscibile, adică 
pot fi dezvăluite şi cunoscute. 

Principiul determinismului se opune principiului imanentismului 
(sau indeterminis-mului), care consideră că fenomenele există prin ele 
însele şi au un caracter predeterminat, preexistent, că producerea lor nu 
se datoreşte unor cauze obiective reale, ci acţiunii unui principiu generic 
supranatural. De aceea, acest principiu al indeterminismului recomandă 
în analiza fenomenelor situarea în interiorul lor fără nici un fel de 
relaţionare cu alte fenomene şi cu alte obiecte din afară. 

Cunoaşterea ştiinţifică s-a constituit în dispută şi luptă permanentă 
cu cunoaşterea non-ştiinţifică de factură mistico-religioasă, susţinînd 
necesitatea raportării fenomenelor studiate la o cauzalitate reală şi 
obiectivă. Iniţial, principiul determinismului se baza pe admiterea şi 
recunoaşterea doar a aşa-numitei legături cauzale univoce, în cadrul 
cărora relaţia de dependenţă între efect (E) şi condiţie sau cauză (C) este 
una necesară şi absolută, astfel că, atunci cînd este dată condiţia C, 
efectul E se produce în mod necesar şi invariabil. 

Totodată, în forma lui iniţială, principiul determinismului considera 
relaţia de determinare ca avînd un singur sens de derulare, de la C la E 
(C—E). Acest gen de determinism a luat denumirea de /iniar sau deschis. 
Printr-un astfel de determinism, care a fost elaborat în cadrul mecanicii şi 
fizicii clasice, se încerca explicarea producerii şi dinamicii tuturor 
categoriilor de fenomene, atît fizice, mecanice, cît şi biologice, psihologice 
şi sociale. 


În psihologie, această formă a determinismului liniar a fost 
introdusă şi susţinută de către şcoala behavioristă prin cunoscuta schemă 
de analiză stimul-reacţie (S—R). După apariţia metodei cibernetice, care 
se întemeia pe studiul procesului de reglare (sau de comandă şi control), 
în conceperea determinismului şi a relaţiei de determinare s-a produs o 
modificare calitativă determinată de luarea în considerare şi a legăturii 
inverse, CE, de la efect la cauză. 

Relaţia devine în acest caz, din liniară, circulară, iar determinismul 
ne apare ca o interacţiune dinamică între C şi E, interacţiune în cadrul 
căreia nu doar cauzele generează anumite efecte, ci şi efectele, la rîndul 
lor, produc modificări la nivelul cauzei. Delimitarea între cauză şi efect 
capătă astfel caracter relativ, cei doi termeni schimbîndu-şi mereu rolurile 
şi poziţiile de-a lungul momentelor temporale şi în contexte situaţionale 
diferite, astfel că nu există ceva care să se situeze exclusiv pe poziţie de 
cauză sau de efect. Ceea ce aici şi acum se află pe poziţie de cauză, acolo 
şi atunci se poate situa pe poziţie de efect. 

O a doua modificare calitativă în conceperea relaţiei de 
determinare a constat în admiterea existenţei, în afară de dependenţele 
necesare şi necondiționate între E şi C, şi a existenţei unor dependențe 
mai slabe, în care, fiind dată o condiţie C, efectul E nu se produce în mod 
necesar, ci numai cu o anumită probabilitate. Astfel se delimitează două 
forme principale de determinism, care trebuie considerate la fel de reale, 
obiective şi importante pentru cunoaşterea ştiinţifică: forma 
determinismului cauzal (dinamic) şi forma determinismului statistic 
(probabilist). 

Determinismul dinamic reflectă legătura şi dependenţa de ordin 
cauzal necesar între fenomene. Acest gen de determinism caracterizează 
în mare măsură producerea fenomenelor în mecanică şi fizică. Aici se 
operează cu relaţii de cauzalitate directă şi necesară. Pe baza acestei 
cauzalităţi şi a acestui determinism se formulează categoria legilor 
dinamice cu care operează mecanica şi fizica clasică. Specificul legilor 
dinamice constă în aceea că ele se pot verifica pe cazuri individuale, 
singulare. Pentru a demonstra o astfel de lege nu e nevoie să recurgi la 
testarea unui număr mare de obiecte şi fenomene, ci este suficient să te 
adresezi unui singur obiect sau fenomen. 

Determinismul statistic exprimă legături şi dependente relative, de 
intensitate mai slabă, între anumite cauze şi anumite efecte. Pe lîngă 
condiţiile controlabile şi verificabile, în determinarea efectelor intervin şi 
aşa-numiţii factori aleatori, imprevizibili şi incontrolabili. Prezenţa şi 
acţiunea lor face ca legătura principală între cauzele controlabile şi 
efectele aşteptate să se modifice în sens pozitiv sau negativ. Modificarea 
în sens pozitiv înseamnă că acţiunile condiţiilor aleatorii pot să amplifice 
acţiunea condiţiilor controlabile şi să favorizeze producerea efectului, să-i 
sporească probabilitatea de apariţie. Modificarea în sens negativ 
înseamnă că acţiunile condiţiilor aleatorii diminuează şi frinează acţiunea 
condiţiilor controlabile şi blochează producerea efectului aşteptat. În cazul 
determinismului statistic, probabilitatea efectelor nu mai are efect 
categoric, precis, ca în cazul determinismului dinamic, ci are caracter 
relativ. 


În domeniul fenomenelor psihocomportamentale ale omului, forma 
cea mai adecvată de determinism pe care trebuie întemeiat demersul de 
analiză şi interpretare este determinismul statistic. Pe baza lui se 
întemeiază categoria legilor statistice, care exprimă relaţiile de 
dependenţă posibile între fenomene, dar nu şi necesare. 

Legea statistică are unele caracteristici: 

1) Poate fi pusă în evidenţă şi formulată doar pe baza studierii unui 
număr mare de cazuri individuale; 

2)Verificabilitatea unei astfel de legi nu se realizează pe cazuri 
luate izolat, ci pe mulţimi relativ mari de cazuri individuale. 

De aici provine caracterul mediat (statistic) al determinismului 
fenomenelor psihocomportamentale. Dacă omul ar fi o simplă maşină, 
comportamentul său s-ar încadra în rigorile determinismului dinamic şi ar 
deveni valabilă schema behavioristă. Verificabilitatea unei astfel de legi 
nu se realizează pe cazuri luate izolat, ci pe mulţimi relativ mari de cazuri 
individuale. 

De aici provine caracterul mediat (statistic) al determinismului 
fenomenelor psihocomportamentale. Dacă omul ar fi o simplă maşină, 
comportamentul său s-ar încadra în rigorile determinismului dinamic şi ar 
deveni valabilă schema behavioristă, S—R. Maşina este lipsită de un fond 
de experienţă interioară, acumulată în timp, care să se colecteze în 
elaborarea răspunsurilor la solicitările actuale din afară. Omul este un 
sistem "istoricizat", capabil să înmagazineze experienţă, să o păstreze şi 
să o utilizeze în elaborarea reacţiilor la stimulii şi situaţiile noi. Acest fond 
intern de experienţă, ca şi dinamismul stărilor interne funcţionale, se 
constituie în acea mulţime de condiţii şi de factori aleatori, imprevizibili şi 
necontrolabili, care intervin între stimul şi răspuns modificînd gradul de 
dependenţă dintre ele. 

Conform acestei idei, spunem că acţiunea cauzelor externe se 
realizează refractîndu-se, filtrindu-se şi decantîndu-se prin mulţimea 
condiţiilor psihofizice interne ale subiectului. De aici, dependenţa dintre 
stimulul care acţionează acum asupra subiectului X şi răspunsul pe care-l 
dă el va fi condiţionată şi de intervenţia stărilor şi experienţelor interne 
ale subiectului X. Mai mult decît atit: posedînd conştiinţă de sine, omul 
devine capabil să caute sensul şi semnificaţia diferitelor împrejurări şi 
încercări la care este supus din afară de către un cercetător, spre 
exemplu; astfel, el îşi va modula, îşi va modifica reacţiile în funcţie de 
părerile pe care şi le formează referitor la acele împrejurări. 

Determinismul psihologic este un determinism circular între 
situaţiile şi condiţiile externe şi condiţiile interne ale subiectului, şi nu un 
determinism de tip statistic. În analiza şi interpretarea fenomenelor 
psihocomportamentale trebuie luate în considerare două categorii de 
factori (variabile): 

- factori obiectivi externi (controlabili); 

- factori interni (nu se pot observa şi controla nemijlocit, dar pe 
seama lor se put neconcordanţele şi devierile înregistrate în relaţiile 
dintre stimuli şi răspunsurile subiectului). 

In ce priveşte natura factorilor externi obiectivi, aceştia se clasifică 
în două categorii: 

- factori naturali, fizici (climă, temperatură, umiditate etc.); 

- factori socioculturali. 


Specificul psihicului uman va fi determinat nu de factorii naturali, ci 
de cei socioculturali. Astfel, principiul determinării trece, la nivelul 
psihicului uman, în determinism (condiţionare) sociocultural. 


2. Principiul reflexului susţine ca analiza şi interpretarea 
proceselor şi funcţiilor psihice să implice şi dezvăluirea mecanismelor 
neurofiziologice prin care s-a realizat. A explica un proces psihic înseamnă 
nu doar un răspuns la întrebarea "ce este el, cum se individualizează în 
raport cu alte procese psihice", ci şi la întrebarea "cum se produce, care 
este mecanismul lui". Psihologul trebuie să ştie că orice proces pe care ÎI 
studiază şi orice act comportamental presupune un anumit mecanism 
neurofiziologic care trebuie dezvăluit. 

Potrivit principiului reflexului, psihicul trebuie definit, printre altele, 
şi ca funcţie specifică a creierului. Creierul reprezintă organul şi 
mecanismul psihicului uman, iar modul lui de funcţionare este de tip 
reflex. Întreaga activitate a creierului are următoarele secvenţe: 

1. Înregistrarea şi captarea acţiunii stimulilor din mediul intern şi 
extern; acest lucru se realizează prin intermediul unor structuri 
specializate: receptorii (organele de simţ); 

2. Analiza, prelucrarea şi interpretarea informaţiilor despre 
proprietăţile, natura şi semnificaţia stimulilor recepţionaţi; 

3. Raportarea acestor însuşiri şi semnificaţii ale stimulilor la 
anumite stări de necesitate sau de motivaţie ale organismului; 

4. Elaborarea, pe baza informaţiilor prelucrate şi interpretate, a 
unor răspunsuri comportamentale cu efect adaptativ; 

5. Înregistrarea şi analizarea informaţiei despre rezultatul sau 
efectul final al răspunsurilor elaborate. 

Succesiunea acestor secvenţe este reunită sub denumirea de 
activitate reflexă a creierului. Această activitate pune în evidenţă două 
laturi: una obiectivă, fiziologică, şi una subiectivă, psihologică. Latura 
fiziologică include ansamblul proceselor nervoase fundamentale (de 
excitație şi inhibiţie) şi relaţiile dintre ele. Procesele nervoase sunt de 
esenţă organică, bioelectrică sau biochimică; ele posedă proprietăţi 
măsurabile şi cuantificabile, ca de exemplu amplitudinea, frecvenţa, faza, 
forma, durata, concentraţia, structura moleculară. 

Latura psihologică, subiectivă include ansamblul funcţiilor şi 
proceselor psihice, care sunt de sorginte şi de esenţă informaţională. 
Astfel, vorbim de procese senzoriale (senzaţii şi percepții), de procese 
formal abstracte (sau procese de gindire), de imagini, reprezentări, 
concepte figurale, concepte simbolic-abstracte, trăiri afectiv-emoţionale, 
motive, deliberări, decizii etc. 

În cadrul activităţii reflexe a creierului apare problema raportului 
sau relaţiei între psihologic şi fiziologic. Această problemă a fost 
conştientizată încă din secolul XIX; rezolvarea ei a avut soluţii diferite. Se 
pot delimita trei astfel de soluţii: 

1. Soluţia de tip reducţionist monist idealist, care considera 
procesele psihice ca factor primordial, determinant, iar procesele 
fiziologice factor secund derivat, apanaj sau accesoriu al celor psihice. 

2. Soluţia de tip reducţionist monist materialistă, care considera 
procesele fiziologice ca factor primordial, determinant, iar procesele 
psihice le explica prin reducerea lor la procesualitatea neuronală. 


3. Soluţia dualistă, care considera cele două laturi ca fiind separate 
una de cealaltă şi într-o relaţie de paralelism, aşa-numitul "paralelism 
psiho-fiziologic". Această soluţie a persistat pînă de curînd în gindirea 
ştiinţifică. 

Depăşirea limitelor celor trei modele a devenit posibilă după ce în 
definirea psihicului a fost introdusă noţiunea de informaţie. Noţiunea de 
informaţie semnificînd o dimensiune a existenţei, a Universului, la fel de 
reală ca şi celelalte două (substanţa şi energia), obligă la recunoaşterea 
specificităţii calitative a fenomenelor informaţionale şi se opune reducerii 
acestor fenomene la suportul lor substanţial, energetic. In cazul relaţiei 
între psihologic şi fiziologic,  psihologicul exprimă dimensiunea 
informaţională, iar fiziologicul pe cea energetică a organizării funcţionale 
a creierului. Între ele există o relaţie complexă şi contradictorie, care 
poate fi decodificată în forma următoarei secvenţe: 

1. Din punct de vedere genetic şi cronologic, fiziologicul precede 
psihologicul, pregăteşte şi asigură posibilitatea constituirii şi manifestării 
acestuia din urmă. Nu există nici un proces psihic care să nu se 
întemeieze permanent pe un suport fizic, pe o anumită dinamică a 
proceselor nervoase fundamentale. 

2. Nivelul calitativ al  psihologicului este condiţionat de 
caracteristicile şi parametrii realizării fiziologicului. Astfel, orice disfunctie, 
perturbare în planul dinamicii fiziologicului se răsfringe negativ asupra 
psihologicului. De un psihologic normal se poate vorbi doar pe fondul unui 
psihologic normal. 

3. Pe măsura constituirii, perfecţionării şi consolidării lor, structurile 
psihologicului dobindesc o relativă autonomie, putînd exercita la rîndul lor 
o influenţă reglatorie asupra dinamicii fiziologicului şi chiar asupra 
celorlalte procese biologice din organism. Se închide astfel circuitul 
relaţiilor somato-psiho-somatice, pe care se întemeiază psihoterapia. In 
acest circuit există două dependențe: a psihologicului de somatic şi a 
somaticului de psihologic. Prin mecanisme de sugestie şi autosugestie, 
factorul psihologic poate să provoace efecte în plan somatic obiectiv, fie 
în sens pozitiv, ducînd la ameliorarea sau vindecarea unor maladii, fie în 
sens negativ, favorizîind sau producînd apariţia unor boli psiho-somatice. 

4. Planul fiziologic, nervos poate să existe fără latura psihologică. 
În activitatea creierului, latura psihică apare şi începe să se manifeste de 
la un anumit nivel de activare fiziologică în sus. In somnul profund se 
constată absenţa activităţii psihologice, dar rămîn prezente procesele 
fiziologice nervoase. În starea de comă se produce o abolire totală a 
psihismului, dar latura fiziologică continuă să se menţină. 

În ordinea genetică şi cauzală, admitem că fiziologicul acţionează 
în calitate de factor cauzativ determinant în raport cu psihologicul. 


Relaţia între_diferitele funcţii şi procese psihice particulare şi 
diferitele formaţiuni şi structuri ale creierului 


Aceasta este marea problemă a neuropsihologiei: localizările 
cerebrale ale funcţiilor şi proceselor psihice. 

Există centri nervoşi vitali (al respirației, al circulaţiei), dar nu 
există nici un centru precis delimitat al psihicului. Psihicul are o distribuţie 
globală, mai mult sau mai puţin difuză, la nivelul întregului creier, şi de 


aceea este considerat rezultatul funcţionării globale a creierului. Diferitele 
funcţii şi procese psihice concrete pot să aibă o repartiție mai precisă şi 
mai bine delimitată. 

Iniţial, în neuropsihologie au existat două modele asupra localizării 
cerebrale a psihicului şi componentelor sale: 

1. Localizaţionismul îngust, lansat de E. Broca şi P. Wernicke, care 
au descoperit post-mortem leziuni cerebrale diferite care au dus la 
tulburări diferite ale limbajului. Acest model susţine că fiecare funcţie 
psihică, precum şi fiecare trăsătură temperamentală sau caracterială are 
o localizare precisă pe cortex. Ca urmare a acestui model, s-au alcătuit 
“hărţi topografice" ale creierului. 

2. Modelul echipotenţialist (lansat de Florence şi adus în forma cea 
mai completă de cercetătorul american Lashley), susţine ideea 
echivalenţei funcţionale a tuturor formațiunilor şi zonelor cerebrale. 

Cele două modele nu s-au confirmat integral în timp şi, în cele din urmă, 
au fost respinse. In locul lor a apărut un altul: modelul localizării dinamice. 
Acest model afirmă că funcţiile psihice trebuie împărţite în două grupe: 
funcții psihice precis şi invariabil localizate, care se leagă în mod genetic 
de anumite zone şi structuri cerebrale, aceleaşi la toţi oamenii; în această 
categorie intră funcţiile senzoriale, motorii şi toate reflexele condiţionate. 
A doua grupă este a funcțiilor relativ şi variabil localizate. Legătura 
acestor funcţii cu anumite structuri şi zone ale creierului nu este 
programată genetic, ci se construieşte în ontogeneză. De aceea, 
configuraţia acestor zone va fi diferită la indivizi diferiţi. În această 
categorie intră procesele gîndirii, limbajului, structurile afective 
superioare, structurile globale de personalitate. Aceste funcţii sunt 
considerate complexe, multifazice, iar mecanismele lor neuronale au 
caracter de constelație, adică includ zone şi puncte diferite din diferite 
locuri ale creierului. 


